Diari Oficial de la Generalitat Valenciana


Sumari del DOGV 5388, del 15-11-2006 (2006/13980)

ORDE de 20 d'octubre de 2006, de la Conselleria de Cultura, Educació i Esport, per la qual es convoca concurs públic per a la integració de centres docents de la Comunitat Valenciana en la Xarxa Europea d'Escoles Promotores de Salut.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5388

Data del DOGV
:   15-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/13352


Data del document
:   20-10-2006

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * centre d'ensenyament
    * ensenyament públic
    * ensenyament privat
    * educació sanitària

ORDE de 20 d'octubre de 2006, de la Conselleria de Cultura, Educació i Esport, per la qual es convoca concurs públic per a la integració de centres docents de la Comunitat Valenciana en la Xarxa Europea d'Escoles Promotores de Salut. [2006/13155]  
L'Organització Mundial de la Salut (OMS) definix la salut com un estat de complet benestar físic, mental i social, i no sols com l'absència de malaltia.   
Es tracta, per tant, d'un concepte positiu, que entén la salut no com l'objectiu, sinó com la font de riquesa de la vida quotidiana.  
A més, el concepte de salut com a benestar és un concepte global que transcendix la idea de formes de vida sana.  
En este context, es produïx el canvi des de la idea de la simple prevenció de la malaltia a la idea de la promoció de la salut com aquell procés que permet a les persones i a la societat incrementar el control sobre la salut i, en conseqüència, millorar-la.  
La Carta d'Ottawa per a la Promoció de la Salut assenyala com a condicions i prerequisits per a la salut: la pau, l'educació, la vivenda, l'alimentació, la renda, un ecosistema estable, la justícia social i l'equitat.   
Precisament, com un dels prerequisits per a la promoció de la salut, adquirix una especial importància l'educació per a la salut, que inclou la informació sobre les condicions socials, econòmiques i ambientals que influïxen en ella, i sobre els factors i comportaments de risc, així com sobre l'ús de l'assistència sanitària. Esta educació propicia el desenrotllament d'habilitats personals que afavorisquen la salut individual i comunitària.  
L'OMS ha desenrotllat diversos projectes per a portar a la pràctica les estratègies de promoció i educació per a la salut. Entre ells, les xarxes d'escoles promotores de salut, que partixen de les recomanacions de la Conferència sobre la promoció de l'Educació per a la Salut (Estrasburg, 1990).  
L'escola promotora de salut pretén facilitar l'adopció, per tota la comunitat educativa, de formes de vida sanes en un ambient favorable a la salut. Planteja les possibilitats que tenen els centres docents, si es comprometen a això, d'instaurar un entorn físic i psicosocial saludable i segur.  
La Xarxa Europea d'Escoles Promotores de Salut (REEPS) és un projecte promogut per l'Oficina Regional Europea de l'OMS, la Comissió de la Unió Europea i el Consell d'Europa.  
La Conselleria de Cultura, Educació i Esport va impulsar la participació dels centres docents de la Comunitat Valenciana en la REEPS des del seu inici entre els anys 1995 i 1998.  
Així mateix, va promoure l'adhesió a la REEPS de centres docents de la Comunitat Valenciana per orde de 24 de setembre de 2003, de la Conselleria de Cultura, Educació i Esport, per la qual es convocà concurs públic per a la integració de centres docents de la Comunitat Valenciana en la Xarxa Europea d'escoles Promotores de Salut (DOGV 03-10-2003).  
Finalitzat el període de pertinença a la REEPS que regulava la dita Orde de 24 de setembre de 2003, s'ha d'establir el procés perquè els centres docents de la Comunitat Valenciana puguen integrar-se en la REEPS, en esta nova fase, coordinada a Espanya pel Ministeri d'Educació i Ciència.  
Per tot això,   
ORDENE  
Primer. Convocatòria  
1. Convocar un concurs públic per a la selecció de dotze centres docents públics i privats de la Comunitat Valenciana, que formaran part de la Xarxa Europea d'Escoles Promotores de Salut des del curs 2006.2007 fins al curs 2008-2009.  
2. Aprovar les bases per què es regirà esta convocatòria, que figuren en l'annex I d'esta orde.  
Segon. Centres integrats en la REEPS  
Publicar la relació de centres que van ser integrats en la REEPS per mitjà de la dita Orde de 24 de setembre de 2003, que figuren en l'annex II d'esta orde, així com les condicions per a la seua permanència en la xarxa, amb independència dels centres que resulten seleccionats en la present convocatòria.  
DISPOSICIONS FINALS  
Primera  
Es delega en la Direcció General d'Ensenyament la facultat de resoldre la convocatòria, se l'autoritza per a adoptar les mesures oportunes per al compliment i el desenrotllament d'esta orde i també per a resoldre totes les incidències que es plantegen en la seua interpretació i execució.  
Segona   
Esta orde produirà efectes l'endemà de la seua publicació en el Diari Oficial de la Generalitat.  
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, en la nova redacció donada per la Llei 4/1999, de 13 de gener, i 10, 14 i 46 de la Llei Reguladora de la Jurisdicció contenciosa administrativa, contra la present orde, que posa fi a la via administrativa, els centres privats podran interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes des de l'endemà de la publicació.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.  
València, 20 d'octubre de 2006  
El conseller de Cultura, Educació i Esport  
ALEJANDRO FONT DE MORA TURÓN  
ANNEX I  
Bases de la convocatòria per a la integració   
de centres docents en la REEPS  
Primera. Participants  
Podran participar en esta convocatòria els centres docents públics i privats de la Comunitat Valenciana, que impartisquen els nivells no universitaris.  
Segona. Forma de participació.  
Els centres que desitgen participar en esta convocatòria per a integrar-se en la REEPS, presentaran un projecte d'innovació sobre educació per a la salut, seguint el guió que figura en l'annex III.  
El projecte es desenrotllarà des del curs 2006.2007 fins al curs 2008.2009, i formarà part del projecte educatiu d'un centre que es compromet a promoure la cultura de la salut.  
Tercera. Documentació  
1. Els centres docents ompliran la sol·licitud de participació, el model de la qual figura en l'annex IV.  
2. A la sol·licitud s'adjuntarà el projecte d'educació per a la salut a què es referix la base segona.  
Quarta. Presentació i termini  
1. Les sol·licituds, acompanyades del projecte, es podran presentar en el Registre General de la Conselleria de Cultura, Educació i Esport (av. Campanar, 32, 46228 València), en les direccions territorials de Cultura, Educació i Esport, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de Correus, es farà en sobre obert a fi que en la capçalera del primer full del document que es vol enviar, es faça constar, amb claredat, el nom de l'oficina i la data, el lloc i l'hora de l'admissió.  
2. El termini de presentació finalitza el 30 de novembre de 2006.  
Quinta. Procés de selecció  
1. Comissió de Selecció  
La selecció de centres la realitzarà una Comissió que valorarà els projectes i que estarà constituïda per:   
President : El cap del Servici d'Innovació Educativa i Atenció a la Diversitat.  
Vocals:  
El cap de la Secció d'Extensió Educativa  
Tres assessors o assessores de CEFIRE, un de l'àmbit de cada Direcció Territorial, designats pel director general d'Ensenyament.  
Un tècnic del Servici de Formació del Professorat designat pel director general d'Ensenyament.  
Un representant de la Direcció General de Salut Pública designat pel seu director general.  
Un funcionari o funcionària de la Direcció General d'Ensenyament que actuarà com a secretari.  
2. Criteris de selecció   
Per a la valoració dels projectes, es tindran en compte els criteris següents:  
a) Experiència prèvia en el desenrotllament d'activitats d'educació per a la salut (1 punt).  
b) Presència i promoció de l'educació per a la salut, com a tema transversal del currículum, en el projecte educatiu, projecte curricular i programacions didàctiques (1 punt).   
c) Implicació i participació de l'alumnat, del professorat, de l'AMPA, de professionals sociosanitaris i de diverses institucions (1 punt).  
d) Plantejament del projecte: objectius, activitats, metodologia, organització, temporalitat i sistema d'avaluació (1 punt).  
3. Resolució de la convocatòria.  
a) Una vegada realitzat el procés de selecció, la Comissió, a través del Servici d'Innovació Educativa i Atenció a la Diversitat, elevarà la proposta definitiva a la Direcció General d'Ensenyament que dictarà la resolució definitiva de la convocatòria, en la qual constarà la relació de centres amb el seu projecte seleccionats, que serà publicada en el Diari Oficial de la Generalitat.  
b) D'acord amb el que establix l'article 42.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la sol·licitud és de 6 mesos a comptar de la data d'efectes d'esta convocatòria. L'efecte que produiria el silenci administratiu, si transcorreguera tal termini sense que s'haja dictat i publicat la resolució corresponent, és desestimatori de la sol·licitud.  
Sexta. Dotació de recursos.  
1. Els centres docents adscrits a la REEPS rebran assessorament per part de la xarxa de CEFIRE.  
2. Al professorat que participe en el desenrotllament del projecte, se li certificaran les hores corresponents de formació permanent, d'acord amb el que disposa l'apartat quinze de l'Orde de 9 de juny de 1994, de la Conselleria d'Educació i Ciència (DOGV 17-08-94), que considera les activitats d'innovació educativa com a modalitat de formació. Per a això, el director o directora del CEFIRE corresponent, certificarà en cada curs un nombre d'hores que podrà oscil·lar entre el màxim 60 hores i el mínim 30 hores, a proposta de la Comissió de Selecció. La certificació serà del mateix nombre d'hores per a tot el professorat participant en cada projecte.  
3. La Direcció General d'Ensenyament facilitarà als centres que s'integren en la REEPS materials i orientacions didàctiques.  
4. Els centres docents adscrits a la REEPS podran rebre les ajudes que, si és el cas, s'establisquen en la llei de pressupostos de la Generalitat.  
5. Els centres docents adscrits a la REEPS rebran l'assessorament i el suport de forma prioritària de la xarxa de centres salut pública, de les unitats de promoció de salut i dels recursos que establisca la Conselleria de Sanitat per a la REEPS.  
Sèptima. Compromisos del centre  
La integració en la REEPS implica els següents compromisos per al centre docent:  
1. Incloure en el seu projecte educatiu, seguint les recomanacions de la Xarxa Europea d'Escoles Promotores de Salut, els següents objectius:  
a) Promoure de manera activa l'autoestima de tot l'alumnat, potenciar el seu desenrotllament psicosocial i capacitar-lo perquè puga prendre les seues pròpies decisions.  
b) Millorar l'entorn físic del centre, per mitjà de l'elaboració, aplicació i avaluació de mesures de salut, seguretat i de gestió.  
c) Fomentar llaços sòlids entre el centre, la família i la comunitat.  
d) Establir relacions de col·laboració entre els centres docents de la localitat o zona que impartisquen educació primària i educació secundària, per a elaborar programes coherents d'educació per a la salut.  
e) Conferir al professorat un paper de referència per a les qüestions relatives a la salut i potenciar el seu paper protagonista en educació per a la salut, facilitant-li la formació adequada en promoció de salut.  
f) Aprofitar el potencial educatiu dels diferents servicis de salut com a suport a l'educació per a la salut, fomentant la responsabilitat compartida i l'estreta col·laboració entre els servicis educatius i sanitaris.  
g) Desenrotllar la promoció i l'educació per a la salut com a tema transversal del currículum, que proporcione oportunitats per a aprendre i comprendre, així com per a adquirir hàbits essencials de vida, i que s'adapte a les necessitats tant actuals com futures.  
2. Fer del seu entorn un lloc de promoció de la salut.  
3. Participar en les activitats de formació específiques que organitze la Direcció General d'Ensenyament.  
4. El centre docent facilitarà dins de la seua organització, la dotació horària necessària per a la coordinació i desenrotllament del projecte.   
5. Remetre a la Direcció General d'Ensenyament un informe anual de seguiment del projecte, abans del 15 de juliol de cada any, seguint el guió que figura en l'annex V.  
6. Elaborar una memòria avaluativa, al finalitzar els tres cursos, seguint el guió que figura en l'annex VI.  
7. Constituir un equip responsable del projecte, que serà coordinat per un professor o professora designat per la direcció del centre o per la titularitat, si és el cas, a proposta del claustre. El coordinador o coordinadora impulsarà el desenrotllament del projecte i es responsabilitzarà dels informes anuals de seguiment i de la memòria avaluativa final.  
Octava. Propietat intel·lectual  
Els autors dels projectes i materials seleccionats es comprometen a cedir gratuïtament i per escrit els drets de reproducció, distribució, comunicació pública i transformació de l'obra, a nivell nacional i internacional, per un període de 3 anys, en règim d'exclusivitat.  
El document de cessió s'ajustarà al model que figura en l'annex VII, i haurà de ser presentat en el termini de 10 dies a comptar de l'endemà de la publicació de la resolució de la convocatòria en el Diari Oficial de la Generalitat.  
CONDICIONS DE PERMANÈNCIA EN LA REEPS:  
Perquè estos centres, a més d'aquells que resulten seleccionats en la present convocatòria, puguen continuar integrats en la REEPS des del curs acadèmic 2006-2007 fins al 2008-2009, hauran de manifestar el seu desig de continuïtat, per mitjà d'escrit dirigit a la Direcció General d'Ensenyament, abans del 30 de novembre de 2006.  
Vista la sol·licitud del centre i valorats els informes anuals de seguiment del projecte que ha sigut presentat pel centre, i la memòria final, la Direcció General d'Ensenyament resoldrà la seua permanència en la REEPS durant el període indicat.  
ANNEX III  
Guió per a l'elaboració del projecte  
1. DADES DEL CENTRE  
Nom: Codi:  
Població: Província:  
Adreça: Telèfon: e-mail:  
2. PARTICIPANTS  
Alumnat: Professorat:  
AMPA: Professionals sociosanitaris:  
Altres institucions:  
3. ANTECEDENTS DEL PROJECTE:  
. Experiència prèvia en el desenrotllament d'activitats d'educació per a la salut.   
. Presència de la salut en el projecte educatiu, com a valor a promocionar, i com a resposta a l'anàlisi del context sociocultural del centre.  
. Presència en el projecte curricular d'orientacions per a la integració de l'educació per a la salut, com a tema transversal, en les àrees, matèries, assignatures o mòduls.  
. Organització dels continguts de les àrees, matèries, assignatures o mòduls en la programació didàctica corresponent, tenint en compte el tema transversal de l'educació per a la salut.  
4. PLANTEJAMENT DEL PROJECTE  
. Objectius que es pretenen com a resposta als problemes de salut detectats en l'entorn del centre, assenyalant les prioritats.  
. Activitats programades per a desenrotllar per la comunitat educativa, professionals sociosanitaris i les institucions implicades en el projecte.  
. Metodologia de treball i tipus d'organització.  
. Fases de desenrotllament i calendari proposat, tenint en compte els tres cursos en què s'ha de desenrotllar el projecte.  
. Sistema previst per al seguiment i l'avaluació del projecte.  
NOTA: Perquè es puga valorar l'apartat 3. Antecedents del projecte, s'haurà d'adjuntar al projecte la fotocòpia certificada de les corresponents pàgines del projecte educatiu, del projecte curricular i de les programacions didàctiques.  
ANNEX V  
Guió per a l'elaboració de l'informe anual  
de seguiment del projecte  
1. Organització del centre per a desenrotllar el projecte d'educació i promoció de la salut.  
2. Activitats realitzades, d'acord amb la planificació i temporalització inicial.  
3. Metodologia.  
4. Recursos materials i humans.   
5. Relació del professorat participant amb indicació del temps dedicat a coordinació i formació.  
6. Avaluació i modificacions necessàries.  
7. Propostes de formació del professorat per al curs següent.  
......................., ...... de .................... de 200...  
El coordinador o coordinadora del projecte   
Vist i plau   
El director o directora  
ANNEX VI  
Guió per a l'elaboració de la memòria final del projecte  
1. Característiques generals i particulars del context en què s'ha desenrotllat el projecte.  
2. Consecució dels objectius del projecte.  
. Objectius proposats inicialment  
. Objectius aconseguits al finalitzar el projecte.  
3. Agents que han participat en el projecte: docents, sanitaris, AMPA, associacions, institucions, etc.  
4. Activitats realitzades.  
5. Canvis realitzats durant el desenrotllament del projecte, respecte a:  
. Objectius  
. Continguts  
. Activitats  
. Metodologia  
. Recursos  
. Avaluació  
. Altres  
6. Síntesi del procés d'avaluació utilitzat al llarg del projecte.  
7. Conclusions: èxits del projecte, efectes i perspectives de continuïtat.  
8. Materials elaborats.  
.................................., ...... de ................................ de 200...  
El coordinador o coordinadora del projecte   
Vist i plau  
El director o directora